Presset på værnemidler er stort, derfor har Region Nordjylland købt 12.000 fyrværkeribriller.

I krig og kærlighed gælder alle kneb - og under coronakrisen bliver alle muligheder også afprøvet. Derfor har Region Nordjylland fundet en noget usædvanlig leverandør af værnemidler, der for tiden er voldsom stor efterspørgsel på. Aalborg Fyrværkeri har således fået en ordre på 12.000 fyrværkeribriller, som skal bruges på hospitalerne. I en pressemeddelelse fra Region Nordjylland hedder det fra koncerndirektør Roeland Løfberg: - I Region Nordjylland er vi som andre steder i landet presset på forsyninger af nogle typer af værnemidler, men vi har både nationalt og lokalt sat flere initiativer i værk. I Region Nordjylland har vi for eksempel indkøbt 12.000 fyrværkeribriller fra Aalborg Fyrværkerifabrik. Situationen udvikler sig fra dag til dag, og der er ikke tale om en kritisk situation hos os på nuværende tidspunkt. I øjeblikket er vi godt med, når det eksempelvis gælder forsyninger af sprit, handsker og briller, siger koncerndirektøren.